**ERALDAKETARAKO NEKAZARITZA-SOZIETATEAK**

**Betebeharrak Nafarroako Eraldaketarako nekazaritza-sozietateen Erregistroarekin**

**ERAKETA ETA ENS-KO INSKRIPZIOA**

**Nola eratzen da ENS bat?**

Aldez aurretik, ENSarentzat aurreikusitako izena erabilgarri dagoen kontsultatu behar da.

Honako agiri hauek behar dira ENS bat eratzeko:

1. Eskabidea, sustatzaileen artean hautatutako ordezkariak sinatua, Nafarroako Gobernuko Politika Ekonomiko eta Enpresarialaren eta Lanaren eta Garapen Ekonomikorako Departamentuaren zuzendari nagusiari zuzendua.
2. Eratzeko akta eta estatutu sozialak (deskargatu ereduak). Bi kopia sinatu aurkeztea (sozietateak ondasun higiezinak baditu, notarioaren aurrean egiletsitako eskritura publikoaren bidez eratu beharko da, eta haren kopia baimendua eta kopia soila aurkeztu).
3. Sozietate jardueraren memoria (deskargatu ereduak).

**Zer datu justifikatu behar dira?**

Aipatutako dokumentazioaren osagarri, honako hauek erantsi beharko dira ENS bat eratzeko:

1. Bazkide izateko titulartasuna egiaztatzen duen dokumentazioa:
	1. Pertsona fisikoak:
		* Nekazaritza jardueraren justifikazioa (Nekazaritzako Ustiategien Erregistroko inskripzioa, azken NPE deklarazioa, katastroko zedulak, landa errentamenduko kontratua, abeltzaintza txartela edo Gizarte Segurantzaren Nekazaritzako Araubide Bereziaren azken kuota).
	2. Pertsona juridikoak:
		* ENSak badira: Batzarraren erabakia, ENSan bazkide gisa sartzea eta ordezkaria hautatzea onartzen duena, eta haren IFKren fotokopia.
		* Beste sozietate batzuk: ENSan bazkide gisa sartzea eta ordezkaria hautatzea onartzeko erabakia eta haren IFKren kopia. Estatutu sozialen kopia (sozietatearen izenaz eta helburuaz hitz egiten duen zatia bakarrik kopiatzea aski da).
2. Eratzeko egintzan zuzenean parte hartu ezean, akreditatutako ordezkaritza.
3. Harpidetutako kapital sozialaren % 25 ordaindu izanaren egiaztagiria.
4. Bazkide guztiek sinatutako idazkia, diruzkoak ez diren ekarpenei emandako balioekin ados daudela adierazteko, horrelako ekarpenik eginez gero.
5. Bazkideen fitxak (deskargatu).
6. Bazkideen NANaren fotokopia.

**INSKRIPZIOAK ALDATZEA**

Aldaketak hemen inskribatzen dira:

1. Bazkideen alta eta bajak.
2. Zuzendaritza Batzordea berritzea (estatutuek diotenaren arabera, oro har, 4 urtean behin).
3. Kapital sozialaren aldaketak.
4. Egoitza sozialaren aldaketak.
5. Sozietatearen helburuaren aldaketa eta/edo zabalpena.
6. Estatutuetako artikuluak aldatzea, araudiaren arabera.

**Erabakia hartu eta hurrengo bost egunen barruan, erabakiaren ziurtagiriaren bi ale aurkeztu beharko dira, idazkariak emana eta Batzarraren Aktako lehendakariak ontzat emana, aldaketa hauei buruz:**

* Zuzendaritza Batzordeko edo beste gobernu organo bateko kideak berritzea edo berriz hautatzea.
* Estatutu sozialen estatutuak aldatzen dituen aldaketa oro, hala nola honako hauek aldatzea: egoitza soziala, izen soziala, erantzukizun mota, legezko ordezkariaren izendapena (gerentea, administratzailea), eta ahalordeak emanez gero, baimendutako kopia eta eskritura publikoaren kopia soila eranstea, etab.
* Kapital soziala, hura gehitu edo murrizteagatik, bai eta dauden bazkideen zerrenda berria ere.
* Bazkideen altak eta bajak; kasu horretan, honako hauek bidali beharko dira:
* Altak eta bajak onartu zituzten bilkuran Batzarrak hartutako erabakiaren ziurtagiria, idazkariak emana eta lehendakariaren oniritziarekin.
* Bazkideen zerrenda eguneratua, deituren hurrenkera alfabetikoaren arabera, NANa edo IFK, gordekinen zenbakia eta kapital sozialerako ekarpena adierazita.
* Bazkide berrien fitxak, beteta eta bazkideak sinatuak.
* Bazkidearen NANa edo IFK (etiketa, pertsona juridikoa bada).
* Bazkidea izateko titulua egiaztatzea:
1. Pertsona fisikoak:
	* Nekazaritzako jardueraren justifikazioa (Ustiategien Erregistroko inskripzioa, azken NPE deklarazioa, katastroko zedulak, landa errentamenduko kontratua, abeltzaintza txartela edo Nekazaritzako Araubide Bereziaren azken kuota).
2. Pertsona juridikoak:
	* ENSa: Batzar Nagusiaren erabakia, ENSan bazkide gisa sartu eta ordezkaria hautatzekoa, eta haren NANaren fotokopia.
	* Beste sozietate batzuk: ENSan bazkide gisa sartzea eta ordezkaria hautatzea onartzeko erabakia eta haren NANaren kopia.
* Sozietatearen estatutuen kopia. (Sozietatearen izenaz eta helburuaz hitz egiten duen zatia bakarrik kopiatzea aski da).
* Heriotzagatiko baja gertatzen denean, heriotza ziurtagiria aurkeztu behar da. Bazkide izateko eskubidea ez da oinordetzan jasotzen, eta, horrenbestez, oinordekoek bazkideen alta egiaztatu izana justifikatu behar dute.

Estatutuen aldaketak ENSaren araudiaren araberakoak izan beharko dira, eta,araudi horrek barne hartzen ez dituen alderdiei dagokienez, sozietate zibilen araudia aplikatuko da.

Kasu guztietan, ziurtagiriaren sinatzaileen NANaren kopia bana erantsi beharko da.

**ENS-EKO BAJA: DESEGITEA ETA DEUSEZTATZEA**

**DESEGITEA**

Eraldaketarako nekazaritza-sozietate bat desegiteko, beharrezkoa da Eraldaketarako Nekazaritza Sozietateak arautzen dituen Estatutua onartzen duen abuztuaren 3ko 1776/81 Errege Dekretuaren 13. artikuluan adierazitako arrazoiren bat gertatzea. Hona hemen arrazoi horiek:

1. Batzar Nagusiak, horretarako berariaz deituak, hartutako erabakia; lehenengo deialdian, bazkideen bi herenek hartua, eta bigarren deialdian, bazkideen gehiengo soilak. Nolanahi ere, kapital sozialaren % 50 gutxienez egon beharko da ordezkatua.
2. Zein eperako eratu zen, epe hori betetzea, non eta ez den aldez aurretik luzatzea erabaki.
3. Sozietatearen helburua amaitzea edo hura betetzea ezinezkoa izatea.
4. Sozietatearen jarduerak bi urte jarraian bertan behera uztea edo etetea.
5. ENSaren berezko ezaugarriak funtsean aldatzea, inskribatzea eragin zuten baldintzak ez betetzea edo hura arautzen duten arauak urratzea.
6. Estatutu sozialetan zehaztutako gainerakoak.

Desegitea erabaki ondotik, Nafarroako ENSen Erregistrora igorri beharko da, bi aletan, Batzar Nagusiaren aktaren hitzez hitzeko ziurtagiria, ENSko idazkariak emana eta lehendakariaren oniritziarekin, zeinean desegiteko erabakia eta horren arrazoiak jasoko baitira (deskargatu eredua), ziurtagiriaren sinatzaileen NANaren kopia banarekin batera, eta desegiteko erabakiaren iragarkia Nafarroako Aldizkari Ofizialean argitaratu beharko da.

**DEUSEZTATZEA**

ENSa desegiten denean, likidazio prozesua hasiko da, eta urtebeteko iraupena izanen du prozesu horrek (1776/81 Errege Dekretuaren 14.2 artikulua); epe horretan ENSak nortasun juridikoa atxikitzen du ondorio horietarako, baina bere izen eta erregistro zenbakiari “likidazioan” esaldia gehitu behar dio.

Likidazioa honako arau hauen arabera eginen da:

1. Batzorde likidatzailearen izendapena: desegitea erabaki zuen Batzar Nagusiak berak izendatzen ahalko du, eta bazkide kopuru bakoitiaz (3 edo 5) osatua egonen da. Hura eratzea ezinezkoa bada, Zuzendaritza Batzordeak desegiteko egunean dituen kideez osatua egonen da. Elkar adostasunez arituko dira, eta erabakiak Akta Liburuan transkribatuko dira.
2. Likidatzeko eragiketak egin ondotik, Batzorde Likidatzaileak azken balantzea aurkeztuko du Batzar Nagusiak onar dezan, eta, horren ondotik, ENSa Nafarroako ENSen Erregistroan deuseztatzeko (deskargatu eredua) eskatuko du. Deuseztapena urtebeteren buruan jakinarazten ez bada, desegiten den egunetik zenbatzen hasita, ENSen Erregistroak ofizioz ezereztuko du.
3. Baldin eta desegiteko erabakiaren egunean ENSa likidatzeko eragiketak amaitu badira, zuzenean deuseztatzeko eskatuko da, egiaztagiriak aurkeztuta.

**INFORMAZIOA NAFARROAKO ENS-EN ERREGISTROAN GORDETZEA**

**Urte natural bakoitzeko lehen HIRU hilabeteen barruan edo ekitaldia itxi eta hurrengo hilabeteetan, agiri hauen bi ale bidali behar dituzte:**

* Ekitaldiaren itxierako egoera balantzea eta emaitzen kontua, orri guztiak lehendakariak sinatuak egonik, eta idazkariak emandako ziurtagiria –lehendakariaren oniritziarekin–, kontu horiek eta, gutxienez, galeren edo irabazien emaitza aurkeztea onartu zuen Batzarraren erabakia egiaztatzen duena, eta ziurtagiriaren sinatzaileen NANaren kopiarekin batera.
* Jardueren memoria (eta, hala badagokio, jardueraren arabera: laboreko lortutako ekoizpena, azalera, salmentan lortutako batez besteko prezioa).
* Dauden bazkideen zerrenda, alfabetoaren arabera, haien deiturak eta izena, NANa edo IFK, gordekinen zenbakia eta kapital sozialerako ekarpena adierazita.